
ACORD 117/2007, DE 25 D’ABRIL, DEL PLE DEL CONSELL DE L’AUDIOVISUAL DE CATALUNYA

Expedient Instr.general-3/2006 Projecte d’Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió
1. Arran de l’entrada en vigor de la Llei 22/2005, de 29 de desembre, de la comunicació audiovisual de Catalunya, així com a resultes de la pròpia aplicació de la Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió, aprovada el desembre de 2004, es fa necessari introduir noves previsions i obligacions en aquesta matèria relatives a la protecció de la infància i l’adolescència, senyalització orientativa i dret a la informació de les persones usuàries dels serveis de televisió que, si bé no modifiquen substancialment les obligacions existents, impliquen que es revisin determinats articles de la Instrucció general de 2004 relatius a la qualificació dels continguts audiovisuals, a la senyalització orientativa, a l’horari protegit, a l’emissió publicitària i de patrocini en els contenidors infantils i en la publicitat i televenda de joguines i, finalment, al dret a la informació de les persones usuàries dels serveis de televisió.
2. Concretament, pel que fa a la qualificació dels continguts audiovisuals, el Projecte d’instrucció general introdueix uns criteris orientadors integrats per set variables que són les que els prestadors de serveis de televisió hauran d’analitzar en els supòsits a què fa referència la present Instrucció. En relació amb la senyalització orientativa la proposta normativa modifica les categories d’edat de la senyalització dels programes per tal d’equiparar-les amb el que estableix la normativa europea, alhora que estableix l’obligació de senyalitzar permanentment els programes qualificats com a “no recomanats per menors de 13 anys” i prohibeix en obert l’emissió de continguts pornogràfics i de violència gratuïta. 

3. Una altra de les modificacions que incorpora aquest Projecte d’instrucció general és la relativa a la supressió de la qualificació de programes no recomanats per a menors de 10 i 16 anys i, a conseqüència d’aquesta última, la limitació durant la franja d’horari protegit d’emissió de continguts senyalitzats com a “no recomanats per a menors de 13 anys”. Quant a l’emissió publicitària i de patrocini en els contenidors infantils, el text concreta i reforça les previsions establertes en els articles 92 i 93 de la Llei de la comunicació audiovisual de Catalunya i prohibeix la publicitat i la televenda de begudes alcohòliques sigui quina sigui la seva graduació, així com dels productes alimentaris adreçats al menor sempre i quan promoguin hàbits d’alimentació o estils de vida poc saludables.
4. Finalment, en matèria de dret a la informació de les persones usuàries dels serveis de televisió, Projecte d’instrucció general redueix a tres dies el termini dels prestadors de serveis de televisió de comunicar la seva oferta de programació, a les persones usuàries, així com la seva previsió al Consell de l’Audiovisual de Catalunya. En aquest sentit, el darrer motiu que ha comportat que es revisi la Instrucció general de 2004 deriva de l’adaptació a la realitat de la comunicació i la presentació, per part dels prestadors de serveis de televisió de les previsions de programació al Consell, ja que durant la vigència de l’anterior Instrucció general s’ha posat en relleu la necessitat d’implementar fórmules de presentació de la documentació més àgils per als prestadors esmentats de les previstes inicialment, les quals recull aquesta Instrucció general al establir com a preferent l’opció de la comunicació telemàtica.   

Per tot l’exposat, d’acord amb l’article 117 de la Llei 22/2005, de 29 de desembre, de la comunicació audiovisual, el Ple del Consell de l’Audiovisual de Catalunya, ha adoptat els següents, 

ACORDS

1. Aprovar el Projecte d’instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió, el qual s’incorpora com a annex i part integrant d’aquest acord.

2. Sotmetre a informació pública el Projecte d’instrucció general pel termini de vint dies, mitjançant edicte publicat en el Diari Oficial de la Generalitat de Catalunya a l’efecte de formular-hi les al·legacions i suggeriments que es considerin oportuns.

Barcelona, 25 d’abril de 2007

Josep M. Carbonell i Abelló                                  Dolors Comas d’Argemir i Cendra
President                                                              Consellera secretària   

Projecte d’Instrucció general del Consell de l'Audiovisual de Catalunya, sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió

Exposició de motius 

L’article 82 de l’Estatut d’autonomia de Catalunya reconeix el Consell de l’Audiovisual de Catalunya com l’autoritat reguladora independent en l’àmbit de la comunicació audiovisual pública i privada amb plena independència del Govern de la Generalitat en l’exercici de les seves funcions.

Arran de l’entrada en vigor de la Llei 22/2005, de 29 de desembre, de la comunicació audiovisual de Catalunya, així com a conseqüència de l’aplicació de la Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió, aprovada el desembre de 2004, cal introduir noves previsions i obligacions en aquesta matèria relatives a la protecció de la infància i l’adolescència, senyalització orientativa i dret a la informació de les persones usuàries dels serveis de televisió que, si bé no modifiquen substancialment les obligacions existents, impliquen que es revisin determinats articles de la Instrucció general de 2004 relatius a la qualificació dels continguts audiovisuals, a la senyalització orientativa, a l’horari protegit, a l’emissió publicitària i de patrocini en els contenidors infantils i en la publicitat i televenda de joguines i, finalment, al dret a la informació de les persones usuàries dels serveis de televisió.

Concretament, pel que fa a la qualificació dels continguts audiovisuals, la Instrucció general introdueix uns criteris orientadors integrats per set variables: violència, sexe, por i angoixa, drogues, discriminació, racisme i xenofòbia, llenguatge groller i conductes i valors incívics, que són les que els prestadors de serveis de televisió han d’analitzar en els supòsits a què fa referència la present Instrucció general. La prevalença d’aquestes set variables en els continguts dels programes determinarà el seu grau d’idoneïtat per a cada categoria d’edat.

En relació amb la senyalització orientativa, la Instrucció general modifica les categories d’edat de la senyalització dels programes per tal d’equiparar-les amb el que estableix la normativa europea, alhora que estableix l’obligació de senyalitzar permanentment els programes qualificats com a “no recomanats per a menors de 13 anys”. D’altra banda, la Instrucció general preveu expressament disposicions relatives a programes de contingut pornogràfic i de violència gratuïta i de contingut esotèric. Mentre que les emissions dels primers resten prohibides en obert, es considera que les de contingut esotèric poden ser susceptibles de perjudicar el desenvolupament físic, mental o moral del o la menor, circumstància que comporta que es qualifiquin com a “no recomanats per a menors de 18 anys” i que s’emetin fora de l’horari protegit.

Una altra de les modificacions que incorpora aquesta Instrucció general és la relativa a la supressió de la qualificació de programes “no recomanats per a menors de 10” i “no recomanats per a menors de 16 anys” i, a conseqüència d’aquesta última, la limitació durant la franja d’horari protegit, és a dir, de les 6 hores a les 22 hores, d’emissió de continguts senyalitzats com a “no recomanats per a menors de 13 anys”. Superior a aquesta categoria d’edat és la de programes “no recomanats per a menors de 18 anys”, la qual necessàriament s’ha d’utilitzar per qualificar continguts que s’han d’emetre fora de l’horari protegit. 

Quant a l’emissió publicitària i de patrocini en els contenidors infantils, la Instrucció general concreta i reforça les previsions que estableixen els articles 92 i 93 de la Llei de la comunicació audiovisual de Catalunya i prohibeix la publicitat i la televenda de begudes alcohòliques sigui quina sigui la graduació, així com dels productes alimentaris adreçats als menors sempre que promoguin hàbits d’alimentació o estils de vida poc saludables. La Instrucció general també prohibeix que les persones físiques o jurídiques que elaborin, venguin o distribueixin els productes esmentats puguin patrocinar els contenidors infantils o les parts en què es puguin dividir.

El mateix títol dedicat a la protecció de la infància i l’adolescència davant la publicitat i la televenda adreçada o protagonitzada per menors d’edat, estableix la nova baremació de preus que ha de constar en la publicitat i la televenda de les joguines que s’emeti per televisió.  

Finalment, en matèria de dret a la informació de les persones usuàries dels serveis de televisió, la Instrucció general redueix a tres dies el termini dels prestadors de serveis de televisió per comunicar la seva oferta de programació a les persones usuàries, així com la seva previsió al Consell de l’Audiovisual de Catalunya. En aquest sentit, el darrer motiu que ha comportat que es revisi la Instrucció general deriva de l’adaptació a la realitat de la comunicació i la presentació, per part dels prestadors de serveis de televisió, de les previsions de programació al Consell, ja que durant la vigència de l’anterior Instrucció general s’ha posat en relleu la necessitat d’implementar fórmules de presentació de la documentació més àgils per als prestadors esmentats de les previstes inicialment, les quals recull aquesta Instrucció general en establir com a preferent l’opció de la comunicació telemàtica.   

En virtut de tot això, el Consell de l'Audiovisual de Catalunya, després d’escoltar els sectors afectats i sotmetre a informació pública i vist el dictamen de la Comissió Jurídica Assessora, adopta la Instrucció general següent

Títol I

Disposicions generals

Article 1. Objecte
1. És objecte de la Instrucció general desenvolupar la normativa sobre protecció de la infància i l’adolescència en relació amb la programació, la publicitat i altres serveis de televisió mitjançant la qualificació i senyalització de la programació d’acord amb les categories d’edat i les pautes horàries d’emissió.

2. Així mateix, la Instrucció general té per objecte garantir el dret a la informació de les persones usuàries dels serveis de televisió.

Article 2. Àmbit d’aplicació 
1. Resten subjectes al que estableix aquesta Instrucció general:

a) Els prestadors de serveis de televisió als quals fa referència l’article 2 de la Llei 22/2005, de 29 de desembre, de la comunicació audiovisual de Catalunya.

b) Els distribuïdors de serveis de televisió que es dirigeixen al públic de Catalunya en el supòsit concret a què fa referència l’apartat 2 de l’article 11 d’aquesta Instrucció general.

Títol II. Protecció de la infància i l’adolescència en la programació 

Article 3. Obligacions generals sobre protecció de la infància i l’adolescència en la programació

Els prestadors de serveis de televisió subjectes a l’àmbit d’aplicació de la Instrucció general han de complir les obligacions següents:

a) No incloure programes ni escenes o missatges de qualsevol tipus que fomentin l'odi, el menyspreu o la discriminació per motius de naixement, ètnia, sexe, religió, nacionalitat, opinió o qualsevol altra circumstància personal o social. 

b) Tractar amb cura especial tota informació que afecti menors d’edat. En concret, no poden difondre el nom, la imatge ni altres dades que permetin d'identificar els menors en els casos en què, amb el consentiment o sense el consentiment de llurs pares o tutors, en puguin quedar afectats l'honor, la intimitat o la imatge, i d'una manera particular si apareixen o poden aparèixer com a víctimes, testimonis o inculpats amb relació a la comissió d'accions il·legals. Tampoc no es poden divulgar les dades relatives a la filiació o l’adopció de menors d’edat.

Capítol I. Obligacions en relació amb la qualificació i la senyalització orientativa dels programes de televisió

Article 4. Criteris orientadors sobre la qualificació

1. S’estableixen uns criteris orientadors integrats per set variables en el supòsit que els continguts televisius no hagin estat objecte d’una qualificació prèvia del Departament de Cultura de la Generalitat de Catalunya o de l’Institut de la Cinematografia i de les Arts Audiovisuals del Ministeri de Cultura. 

2. La prevalença d’aquestes set variables en els continguts dels programes en determina el grau d’idoneïtat per a cada categoria d’edat. 

 

3.  Les variables que cal analitzar en el supòsit que els continguts no hagin estat objecte d’una qualificació prèvia són les següents: 

 

· Violència: en aquest paràmetre s’avalua la freqüència i la intensitat de les manifestacions violentes i el seu grau de versemblança i d'explicitació, així com la representació en positiu o en negatiu dels actes de violència.
· Sexe: en aquest paràmetre s’avalua la representació de relacions sexuals i la freqüència i l’explicitació de les escenes amb contingut eròtic. 

· Por i angoixa: en aquest paràmetre s’avalua la reiteració de les situacions susceptibles de provocar aquestes reaccions i el grau potencial d'afectació al públic menor d'edat. 

· Drogues: en aquest paràmetre s’avalua la presència en el relat d’aquestes substàncies i la representació dels efectes de consumir-les.

· Discriminació, racisme i xenofòbia: en aquest paràmetre s’avalua la presència i la sanció en el relat de comportaments discriminatoris, racistes o xenòfobs. 

· Llenguatge groller: en aquest paràmetre s'avalua la freqüència d'aparició, la intensitat i la naturalesa de les expressions emprades. 
· Conductes i valors incívics: en aquest paràmetre se n’avalua la presència i la sanció en el relat.

4. Per tal d’arribar a interpretacions comunes i harmonitzar l'aplicació dels criteris orientadors sobre qualificació, el Consell de l’Audiovisual de Catalunya convocarà periòdicament sessions de treball amb els prestadors de serveis de televisió.

Article 5. Qualificació de pel·lícules cinematogràfiques

1. La qualificació de les pel·lícules cinematogràfiques és la que hagin rebut per difondre-les en sales de cinema o en el mercat del vídeo, d’acord amb la seva regulació específica, del Departament de Cultura de la Generalitat de Catalunya o, si escau, de l’Institut de la Cinematografia i de les Arts Audiovisuals del Ministeri de Cultura. Els prestadors de serveis de televisió no poden modificar aquesta qualificació tot i que poden completar la senyalització de les pel·lícules cinematogràfiques amb indi​cacions més detallades per millorar la informació de les persones responsables dels menors d’edat.
2. Sens perjudici del que preveu l’apartat anterior, els prestadors de serveis de televisió han de qualificar l’obra audiovisual sota la seva responsabilitat en els supòsits següents:

a) Quan la qualificació de la pel·lícula cinematogràfica realitzada pel Departament de Cultura o per l’Institut de la Cinematografia i de les Arts Audiovisuals tingui més de deu anys respecte al moment d’emetre-la.

b) Quan la pel·lícula cinematogràfica no hagi estat objecte d’una qualificació prèvia per qualsevol dels dos organismes esmentats en la lletra a.

Article 6. Codi de senyalització orientativa
1. Els prestadors de serveis de televisió subjectes a l’àmbit d’aplicació d’aquesta Instrucció general han d’incloure en la seva programació un codi de senyalització orientativa d’acord amb els criteris que estableix l’article 4 d’aquesta Instrucció general.
2. El codi de senyalització orientativa és el conjunt de símbols i senyals acústics que informen sobre la presència de continguts que podrien ser inadequats per als menors de cada grup d’edat.       

Article 7. Senyalització dels programes
1. Per tal d’informar les persones adultes de la idoneïtat dels programes per al públic menor d’edat, els prestadors de serveis de televisió estan obligats a senyalitzar tota la programació, a excepció de la programació que preveu l’article 13 d’aquesta Instrucció general, d’acord amb la qualificació que hagin obtingut, en funció de l’edat del públic que en sigui destinatari i d’acord amb les categories d’edat següents:

· Especialment recomanats per a la infància. 

· Per a tothom.

· No recomanats per a menors de 7 anys. 
· No recomanats per a menors de 13 anys. 
· No recomanats per a menors de 18 anys. 
2. No se senyalitzen els programes recomanats “per a tothom” i és opcional la senyalització dels qualificats com a “especialment recomanats per a la infància”. 

Article 8. Característiques del codi de senyalització orientativa

1. El codi de senyalització orientativa és el mateix per a tots els prestadors de serveis de televisió. La mida ha de ser, com a mínim, igual a la del logotip dels prestadors i ha de fer possible que una persona teleespectadora el percebi. S’ha de situar a la banda superior esquerra de la pantalla. 

2. El codi de senyalització orientativa és el següent:

· Cap senyalització: per a tothom.

· Rodona verda: especialment recomanat per a la infància.

· Quadrat amb fons groc amb un 7: no recomanat per a menors de 7 anys.

· Quadrat amb fons groc amb un 13: no recomanat per a menors de 13 anys.

· Triangle amb fons vermell amb un 18: no recomanat per a menors de 18 anys.

Article 9. Advertiment acústic

Els programes no recomanats per a menors de 18 anys han d’incorporar un senyal sonor homogeni de dos segons de durada al començament de l’emissió i després de cada interrupció publicitària, el qual ha de coincidir a l’inici de l’emissió amb el codi de senyalització orientativa. 
Article 10. Inserció i durada del codi de senyalització orientativa
1. Al començament de l’emissió de cada programa de televisió i en reprendre’s l’emissió després de cada interrupció per inserir publicitat i anuncis de televenda, s’ha d’incloure l’advertiment, fet per mitjans òptics i acústics, si escau, corresponent al codi de senyalització orientativa que informi les persones espec​tadores del grau d’idoneïtat per al públic menor d’edat.
2. Les sèries que emetin de manera continuada dos o més capítols sense interrupció publicitària s’han de senyalitzar a l’inici de cada capítol.

 

3. Els advertiments òptics del codi de senyalització s’han de mantenir, com a mínim, durant trenta segons a l’inici de l’emissió del programa, i durant deu segons després de cada interrupció publicitària, a excepció de la senyalització corresponent a programes no recomanats per a menors de 13 anys i no recomanats per a menors de 18 anys, en els quals el codi de senyalització orientativa s’ha de mantenir durant tota l’emissió.

Article 11. Programes de contingut pornogràfic i de violència gratuïta

1. A l’efecte del que preveu l’article 81 de la Llei 22/2005, de 29 de desembre, de la comunicació audiovisual de Catalunya, els prestadors de serveis de televisió no poden emetre continguts de caràcter pornogràfic o de violència gratuïta. 

2. Sens perjudici de la prohibició anterior, els distribuïdors de serveis de televisió poden incloure, dins dels programes que conformin llur oferta, els continguts a què fa referència l’apartat anterior. Això no obstant, la recepció d’aquests continguts ha de ser consentida expressament i el seu accés específic, condicionat per mitjans tècnics adequats, d’acord amb el que estableix l’apartat 4 de l’article 81 de la Llei 22/2005, de 29 de desembre, de la comunicació audiovisual de Catalunya. 

Article 12. Programes de contingut esotèric 

1. Els prestadors de serveis de televisió han de qualificar els programes de contingut esotèric com a “no recomanats per a menors de 18 anys” i han de respectar la senyalització i l'horari d'emissió que preveuen per a aquesta senyalització l’apartat 2 de l’article 8 i l’apartat 1 de l’article 14 d’aquesta Instrucció general. 

2. A l’efecte d’aquesta Instrucció general, s'entén per programes de contingut esotèric aquells en què es posen en pràctica tècniques com ara la màgia negra o la vidència, sobre la base de la credulitat de determinats sectors especialment vulnerables de la població.

Article 13.  Programes informatius

Els programes informatius diaris estan qualificats “per a tothom”, d’acord amb el estableix l’article 7 d’aquesta Instrucció general. No obstant això, en el supòsit que emetin continguts susceptibles de perjudicar el desenvolupament físic, mental o moral dels menors, s’ha d’advertir verbalment d’aquesta circumstància amb caràcter previ a l’emissió. 
Capítol II. Pautes horàries per a la senyalització orientativa dels programes de televisió 

Article 14. Horari protegit

1. Els programes susceptibles de perjudicar el desenvolupament físic, mental o moral dels menors d’edat, i en concret, els qualificats com a no recomanats per a menors de 18 anys, no es poden emetre entre les 6 hores i les 22 hores i han de ser objecte d'advertiment acústic i visual sobre llur contingut.

2. En els contenidors infantils només es poden emetre programes qualificats com a “especialment recomanats per a la infància”, “per a tothom” i “no recomanats per a menors de 7 anys”. 

3. A l’efecte d’aquesta Instrucció general, són contenidors infantils els espais televisius dirigits a aquest públic que inclouen diversos programes connectats entre si per un o més elements que actuen com a fil conductor, com ara un títol comú, el grafisme o les persones presentadores.

Article 15. Promocions

1. Les promocions de programes, sigui quin sigui el format d’emissió, amb imatges o amb text sobreimprès, han d’estar senyalitzades durant tot el període d’emissió d’acord amb la qualificació del programa promocionat.  

2. El contingut de les promocions de programes emeses entre les 6 hores i les 22 hores han de respectar la categoria d’edat “per a tothom”. 

3. En els contenidors infantils només es poden promocionar programes qualificats com a “especialment recomanats per a la infància”, “per a tothom” i “no recomanats per a menors de 7 anys”.

Títol III. Protecció de la infància i l’adolescència davant la publicitat i la televenda adreçada o protagonitzada per menors d’edat

Article 16. Mesures de protecció de la infància i l’adolescència davant la publicitat i la televenda 
Sens perjudici de les prohibicions i restriccions que estableix la normativa audiovisual i de publicitat vigent, entre les 6 hores i les 22 hores, i especialment en els contenidors infantils, els prestadors de serveis de televisió han d’atendre a les mesures de protecció dels menors següents pel que fa a l’emissió de publicitat i televenda:

a) D'acord amb el nivell de coneixement de l'audiència infantil i adolescent, i conscients del seu estat formatiu, els anuncis no han d'incitar a la violència o a cometre actes delictius, ni a la discriminació per raó de naixement, ètnia, sexe, orientació sexual, religió, nacionalitat, opinió o qualsevol altra circumstància personal o social.

b) Les prestacions i l'ús d'un producte dirigit als menors d’edat s'han de mostrar de manera comprensible, coincident amb la realitat i amb un llenguatge senzill i adaptat al nivell de desenvolupament del públic infantil i adolescent al qual s'adreça.

c) Els anuncis de productes dirigits als menors d’edat no poden contenir discriminacions o diferències per raó de sexe en l’ús del producte anunciat.

d) No es pot emetre cap forma de publicitat televisiva de locals de joc i de serveis o d'espectacles violents o que incitin a la violència i de caràcter eròtic,  ni aquelles formes de publicitat televisiva que promoguin la contractació de serveis de caràcter esotèric. 
Article 17. Difusió de publicitat en els contenidors infantils

1. Durant l’emissió dels contenidors infantils s’ha de tenir especial cura de protegir els menors, per la qual cosa, a més d’atendre a les mesures que estableix l’article 16, els prestadors de serveis de televisió no poden emetre:

a) Cap tipus de publicitat i televenda de begudes alcohòliques sigui quina sigui la seva graduació. 

b) Cap tipus de publicitat i televenda de productes alimentaris adreçats als menors quan promogui hàbits d’alimentació o estils de vida poc saludables.

2.  Els contenidors infantils i les parts en què es puguin dividir no poden ser patrocinats per subjectes que tinguin com a activitat principal l’elaboració, la venda o la distribució dels productes especificats en les lletres a i b de l’apartat anterior. 

Article 18. Publicitat i televenda de joguines
Els prestadors de serveis de televisió, pel que fa a la publicitat o la televenda de joguines, han de respectar el següent:

a) No conferir moviment a la joguina o alguna de les seves parts si no és cap dels seus atributs reals i evitar incloure efectes de so que no són propis de la joguina. En cas contrari, cal explicitar-ho. 

b) Presentar la joguina amb una referència de la mida real fàcilment entenedora per a l’infant.

c) No recórrer, sistemàticament, a intercalar imatges de personatges reals d’animació clàssica o generada per ordinador, amb les pròpies de la joguina. 

d) Adaptar les sobreimpressions que informen sobre les característiques de la joguina a les capacitats de comprensió i de lectura de l’infant pel que fa a la durada, la mida i el contrast de la tipografia emprada.

e) Evitar presentacions agressives o violentes de les joguines.

f) Sobreimprimir «Es venen per separat» en els missatges publicitaris en els quals es representen més d’una joguina o elements addicionals a la que es promociona.

g) El preu de l'objecte anunciat ha de constar de manera clara i manifesta d’acord amb els barems següents:

· Joguina de preu superior a 50 euros.

· Joguina de preu superior a 150 euros.

· Joguina de preu superior a 300 euros.

Article 19. Publicitat protagonitzada per menors d’edat

Els menors d’edat no poden ser utilitzats en anuncis publicitaris:

a) Que promoguin activitats prohibides per a infants i adolescents.

b) Que presentin, sense motiu justificat, infants o adolescents en situacions perilloses.

c) Que presentin infants i adolescents consumint begudes alcohòliques.

Títol IV.  Dret a la informació de les persones usuàries dels serveis de televisió

Capítol I. Dret a la informació

Article 20. Protecció del dret a la informació de les persones usuàries dels serveis de televisió

1. Les persones usuàries dels serveis de televisió han de disposar d’una informació de les ofertes de programació correcta i amb antelació suficient, per tal de facilitar un coneixement adequat sobre el seu ús i gaudiment.

2. Amb la finalitat de garantir l’eficàcia del dret a la informació de les persones usuàries, els prestadors de serveis de televisió subjectes a l’àmbit d’aplicació de la Instrucció general han de fer pública la seva oferta de programació amb una antelació mínima de 3 dies respecte del dia a què es refereixi la programació esmentada a través del seu propi mitjà de comunicació. També poden fer-ho per qualsevol altre mitjà de comunicació social, inclosos els que utilitzen suport de distribució audiovisual o electrònic. 
Article 21. Contingut mínim de la publicitat de l’oferta de programació
1. La publicitat de l’oferta de programació ha d’incloure tota la programació prevista, i ha d’especificar, com a mínim, el títol i el tipus o el gènere dels programes i l’hora d’emissió prevista. Aquesta publicitat comprèn tots els programes, llevat dels de durada inferior a quinze minuts.

 

2. L’oferta de programació ha d’incloure, també, les informacions següents en relació amb els programes que s’indiquen a continuació: 

a) En els llargmetratges cinematogràfics, s’ha d’identificar el títol, el director o directora, l’any de producció i la nacionalitat.

b) En la resta d’obres audiovisuals de ficció, com ara les pel·lícules concebudes per a la televisió, les sèries, els serials i les telecomèdies, s’ha d’indicar el títol de l’obra i, si escau, el de l’episodi programat.

c) En els programes de varietats, s’ha d’indicar les persones que hi intervindran principalment.

d) En les retransmissions d’esdeveniments i en les retransmissions esportives, s’ha d’indicar el fet que serà objecte de la retransmissió.

3. La publicitat de l’oferta de programació ha d’incloure, així mateix, la qualificació dels diferents programes de conformitat amb el que estableix el capítol I del títol II d’aquesta Instrucció general.

Article 22. Mesures complementàries d’informació 

1. Els prestadors de serveis de televisió subjectes a l’àmbit d’aplicació d’aquesta Instrucció general han de complementar la senyalització orientativa a què fa referència el capítol I del títol II d’aquesta norma amb la informació addicional que s’extreu de les variables que estableix l’article 4 de la Instrucció general. Aquesta informació s’ha d’incorporar a les guies electròniques de programació o a les altres aplicacions interactives que els prestadors esmentats ofereixin.

2. La informació addicional a la qual es refereix l’apartat anterior té caràcter obligatori pel que fa a la programació senyalitzada com a “no recomanada per a menors de 13 anys” i com a “no recomanada per menors de 18 anys”.

Capítol II. Acreditació del deure de comunicar la previsió de programació

Article 23. Comunicació al Consell de l’Audiovisual de Catalunya de la previsió de programació 

1. Per tal d’acreditar el deure de comunicar la previsió de programació, els prestadors de serveis de televisió han de trametre al Consell de l'Audiovisual de Catalunya, tres dies abans d’emetre-la, d’acord amb el formulari aprovat per Acord del Ple disponible al web del Consell, la informació següent:

· Títol del programa i, si s'escau, de l'espai contenidor. 

· En el cas d'un espai contenidor, tota la informació sol·licitada referent tant al contenidor com als programes que s'hi inclouen.

· Data d'emissió, hora d'inici i hora de finalització.

· Tipologia del programa.

· Productora i any de producció.

· Nacionalitat de la producció, llengua original i llengua d'emissió.

· En el cas que es tracti d'una redifusió, cal indicar-ho.

· Qualificació atorgada a la producció.

· En les emissions seriades, número d'emissió i, si s’escau, títol del capítol.

2. La informació esmentada en l’apartat anterior s’ha de trametre, preferiblement, per via telemàtica.
Article 24. Modificació de la programació

1. Les ofertes de programació són vinculants per als prestadors de serveis de televisió. Només són possibles les modificacions en la programació oferta que siguin conseqüència d’esdeveniments imprevisibles, aliens a la voluntat del prestador de serveis de televisió i que no els hagi pogut preveure raonablement en el moment de fer pública l’oferta.

2. Les modificacions que estableix l’apartat 1 han de ser comunicades al Consell de l’Audiovisual de Catalunya com a màxim dins dels tres dies posteriors a l’emissió.

3. Els desajustaments d’horaris en l’emissió en un màxim de deu minuts no es consideren modificació de la programació.

Article 25. Sol·licitud d’informació addicional

El Consell de l’Audiovisual de Catalunya pot requerir als prestadors de serveis de televisió les dades addicionals, amb el detall que calgui, que permetin comprovar el compliment de les obligacions que estableix aquesta Instrucció general. 

Article 26. Confidencialitat de les dades

1. Tant la informació a la qual fa referència l’article 23, com les informacions addicionals a què es refereix l’article 25, resten subjectes al que estableix la Llei orgànica 15/1999, de 13 desembre, de protecció de dades de caràcter personal.

2. El Consell de l’Audiovisual de Catalunya pot fer públics els resultats sobre el compliment dels prestadors de serveis de televisió, als quals se’ls aplica la mateixa normativa de protecció de dades de caràcter personal que disposa l’apartat 1.

Títol V. Règim sancionador

Article 27. Potestat sancionadora

Correspon al Consell de l’Audiovisual de Catalunya, en virtut de les competències que li atribueix la legislació aplicable, l’exercici de la potestat sancionadora, d’acord amb el règim d’infraccions i sancions que estableix la Llei 22/2005, de 29 de desembre, de la comunicació audiovisual de Catalunya.

Article 28

Infraccions i sancions

Les infraccions i sancions aplicables als prestadors de serveis de televisió subjectes a l’àmbit d’aplicació de la Instrucció general són les que estableix el capítol I del títol IX de la Llei 22/2005, de 29 de desembre, de la comunicació audiovisual de Catalunya.
Disposició addicional 

Els criteris de qualificació que estableix la Instrucció general no exclouen la possibilitat que els prestadors de serveis de televisió, de manera individual, puguin proporcionar sistemes de control o informació addicional destinada als pares, les mares o les persones responsables de menors d’edat. 

Disposició derogatòria

1. Aquesta Instrucció general deroga la Instrucció general sobre protecció de la infància i l’adolescència, senyalització orientativa i dret a la informació de les persones usuàries dels serveis de televisió aprovada per mitjà de l’Acord 117/2004, de 17 de novembre, del Ple del Consell de l'Audiovisual de Catalunya. 

2. Els preceptes d’aquesta Instrucció general que, per sistemàtica normativa, incorporen aspectes de la legislació estatal i autonòmica, s’entén que són modificats automàticament en el moment que es produeixi la revisió de la legislació esmentada. Continuaran sent vigents els preceptes d’aquesta disposició reglamentària que siguin compatibles o permetin una interpretació harmònica amb els nous preceptes de la legislació de referència, mentre no hi hagi adaptació expressa de la Instrucció general.

Disposició final

Aquesta Instrucció general entra en vigor l’endemà d’haver estat publicada en el Diari Oficial de la Generalitat de Catalunya.

